**Likumprojekta  
"Grozījumi Apdrošināšanas sabiedrību un to uzraudzības likumā"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekta "Grozījumi Apdrošināšanas sabiedrību un to uzraudzības likumā" (tālāk tekstā – Likumprojekts) pieņemšana nepieciešama, jo izstrādāts likumprojekts "Kredītu reģistra likums". Kredītu reģistra likuma pieņemšanas rezultātā Apdrošināšanas sabiedrību un to uzraudzības likumā vairs nebūs nepieciešamas normas, kuru izslēgšanu paredz Likumprojekts. |
| 2. | Pašreizējā situācija un problēmas | Pašreiz Kredītu reģistra darbību reglamentē Kredītiestāžu likums, Apdrošināšanas sabiedrību un to uzraudzības likums un Krājaizdevu sabiedrību likums, kā arī uz šo likumu pamata izdotie Latvijas Bankas noteikumi. Pēc likumprojekta "Kredītu reģistra likums" pieņemšanas vairs nav nepieciešamas Apdrošināšanas sabiedrību un to uzraudzības likuma normas, kuru izslēgšanu noteic Likumprojekts. |
| 3. | Saistītie politikas ietekmes novērtējumi un pētījumi | Likumprojekts neparedz konceptuāla rakstura izmaiņas esošajā tiesiskajā regulējumā. |
| 4. | Tiesiskā regulējuma mērķis un būtība | Likumprojektā tiek paredzēts izslēgt no Apdrošināšanas sabiedrību un to uzraudzības likuma pantu, kas paredz apdrošinātāju pienākumus un tiesības saistībā ar ziņu sniegšanu un saņemšanu no Kredītu reģistra par aizņēmējiem un aizņēmēju galviniekiem, viņu saistībām un to izpildes gaitu. Minētās tiesiskās attiecības turpmāk regulēs Kredītu reģistra likums.  Tā kā ar Apdrošināšanas sabiedrību un to uzraudzības likuma 29.3 pantu, ko plānots izslēgt, ieviesa Eiropas Parlamenta un Padomes 2008.gada 23.aprīļa direktīvas [2008/48/EK](http://eur-lex.europa.eu/LexUriServ/LexUriServ.do?uri=OJ:L:2008:133:0066:01:LV:HTML) *par patēriņa kredītlīgumiem un ar ko atceļ direktīvu* [*87/102/EEK*](http://eur-lex.europa.eu/LexUriServ/LexUriServ.do?uri=CELEX:31987L0102:LV:HTML) prasības, vienlaikus tiek izslēgta arī informatīvā atsauce uz šo direktīvu. |
| 5. | Projekta izstrādē iesaistītās institūcijas | Likumprojekts izstrādāts līdztekus likumprojektam "Kredītu reģistra likums", kura izstrādē piedalījās arī Latvijas Komercbanku asociācija, Latvijas Līzinga Devēju Asociācija, Latvijas Kooperatīvo krājaizdevu sabiedrību savienība, Latvijas Apdrošinātāju asociācija, Datu valsts inspekcija un Finanšu un kapitāla tirgus komisija. |
| 6. | Iemesli, kādēļ netika nodrošināta sabiedrības līdzdalība | Nav |
| 7. | Cita informācija | Nav. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Pieņemot Likumprojektu, vienlaikus jāpieņem Kredītu reģistra likums, kā arī jāizdara grozījumi Krājaizdevu sabiedrību likumā un Kredītiestāžu likumā. Attiecīgie grozījumi sagatavoti un virzāmi vienlaikus ar Likumprojektu un Kredītu reģistra likumu.  Pēc Kredītu reģistra likuma un Likumprojekta pieņemšanas spēku zaudēs Latvijas Bankas 2010. gada 18. oktobra noteikumi Nr. 62 "Kredītu reģistra noteikumi", 2010. gada 18. oktobra noteikumi Nr. 64 "Noteikumi elektroniskai informācijas apmaiņai ar Latvijas Banku" un 2010. gada 18. oktobra noteikumi Nr. 66 "Maksas par Kredītu reģistra izmantošanu apmērs un maksāšanas kārtība", jo būs zudis pašreiz spēkā esošais deleģējums to izdošanai. Ņemot vērā šīs izmaiņas un likumprojektā "Kredītu reģistra likums" noteikto, Latvijas Banka atbilstīgi izdos jaunus Latvijas Bankas noteikumus "Kredītu reģistra noteikumi", "Maksas par Kredītu reģistra izmantošanu apmērs un maksāšanas kārtība", "Noteikumi elektroniskai informācijas apmaiņai ar Latvijas Banku". Šādu noteikumu izdošanas deleģējuma nepieciešamība Kredītu reģistra likumā izriet no Latvijas Bankas veicamajām funkcijām, kā arī šādā veidā optimāli iespējams izmantot tiesību jaunrades kapacitāti, sīkākas detalizācijas (instruktīvus) normatīvos aktus par Kredītu reģistra darbību izdodot kā likumam pakārtotus noteikumus, kurus iespējams dinamiski papildināt, reaģējot uz faktisko nepieciešamību.  Starp Likumprojekta pieņemšanu galīgajā lasījumā un likuma spēkā stāšanos jāparedz trīs mēnešu termiņš, kura laikā Latvijas Banka var veikt nepieciešamās izmaiņas tās izdotajos ārējos normatīvajos aktos. |
| 2. | Cita informācija | Nav. |

Anotācijas II, III, V, VI un VII sadaļa – projekts šīs jomas neskar.

Finanšu ministrs A.Vilks

2011.09.29. 9:17

513

Z.Medne, 67083857

Zane.Medne@fm.gov.lv